中吕・山坡羊
作者：陈草庵
朝代：元

paragraphs: 伏低伏弱，装呆装落，是非犹自来着莫。
任从他，待如何？天公尚有妨农过，蚕怕雨寒苗怕火。
阴，也是错；晴，也是错。
身无所干，心无所患，一生不到风波岸。
禄休干，贵休攀，功名纵得皆虚幻，浮世落花空过眼。
官，也梦间；私，也梦间。
林泉高攀，齑盐贫过，官囚身虑皆参破。
富如何？贵如何？闲中自有闲中乐，天地一壶宽又阔！东，也在我；西，也在我。
青霄有路，黄金无数，劝君万事从宽恕。
富之余，贵也余，望将后代儿孙护，富贵不依公道取。
儿，也受苦；孙，也受苦。
繁华般弄，豪杰陪奉，一杯未尽笙歌送。
恰成功，早无踪，似昨宵一枕南柯梦，人世枉将花月宠。
春，也是空；秋，也是空。
有钱有物，无忧无虑，赏心乐事休辜负。
百年虚，七旬疏，饶君更比石崇富，合眼一朝天数足。
金，也换主；银，也换主。
风波实怕，唇舌休挂，鹤长凫短天生下。
劝渔家，共樵家，从今莫讲贤愚话，得道多助失道寡。
贤，也在他；愚，也在他。
阴随阴报，阳随阳报，不以其道成家道。
枉劬劳，不坚牢，钱财人口皆凶兆，一旦祸生福怎消？人，也散了；财，也散了。
须教人倦，须教人怨，临危不与人方便。
吃腥膻，着新鲜，一朝报应天公变，行止不依他在先。
饥，也怨天；寒，也怨天。
休争闲气，休生不义，终身孝悌心休退。
去他疑，俺人非，得官休倚官之势，家富莫骄贫莫耻。
天，也顺你；人，也顺你。
官资新受，功名将就，折腰为在儿曹彀。
赋归休，便抽头，黄花恰正开时候，篱下自教巾漉酒。
功，也罢手；名，也罢手。
三闾当日，一身辞世，此心倒大无萦系。
氵屈其泥，啜其ㄤ，何须自苦风波际，泉下子房和范蠡。
清，也笑你；醒，也笑你。
争夸聪慧，争夸手艺，乾坤一浑清浊气。
察其实，不能知，时间难辨鱼龙辈，只到禹门三月里。
龙，也认得；鱼，也认得。
生涯虽旧，衣食足够，区区自要寻生受。
一身忧，一心愁，身心常在他人彀，天道若能随分守。
身，也自由；心，也自由。
天于人乐，天于人祸，不知此个心何若？叹萧何，反调唆，未央宫罹惹韩侯过，千古史书难改抹。
成，也是他；败，也是他。
晨鸡初叫，昏鸦争噪，那个不去红尘闹？路迢遥，水迢迢，功名尽在长安道，今日少年明日老。
山，依旧好；人，憔悴了。
愁眉紧皱，仙方可救，刘伶对面亲传授。
满怀忧，一时愁，锦封未拆香先透，物换不如人世有。
朝，也媚酒；昏，也媚酒。
风流人坐，玻璃盏大，采莲学舞新曲破。
饮时歌，醉时魔，眼前多少秋毫末，人世是非将就我。
高，也亦可；低，也亦可。
新修宅院，多开门面，要图久远儿孙佃。
恣专权，横堆钱，更临危不与人方便，一日过深业贯满。
天，也降愆；人，也做冤。
江山如画，茅檐低厦，妇蚕缫、婢织红、奴耕稼。
务桑麻，捕鱼虾，渔樵见了无别话，三国鼎分牛继马。
兴，休羡他；亡，休羡他。
风波时候，休教遥受，少年场上堪驰聚。
酒盈瓯，锦缠头，休令人老花残候，花退落红人皓首。
花，也自羞；人，也自羞。
渊明图醉，陈抟贪睡，此时人不解当时意。
志相违，事难随，不由他醉了ぴ睡，今日世途非向日。
贤，谁问你？愚，谁问你？花开花谢，灯明灯灭，百年梦觉庄周蝶。
兴时节，快活些，明朝绿鬓添霜雪，石氏邓通今谩说。
人，不见也；钱，不见也。
尧民堪讶，朱陈婚嫁，柴门斜塔葫芦架。
沸池蛙，噪林鸦，牧笛声里牛羊下，茅舍竹篱三两家。
民，田种多；官，差税寡。
红尘千丈，风波一样，利名人一似风魔障。
恰余杭，又敦煌，云南蜀海黄茅瘴，暮宿晓行一世妆。
钱，金数两；名，纸半张。
尘心撇下，虚名不挂，种园桑枣团茅厦。
笑喧哗，醉麻查，闷来闲访渔樵话，高卧绿阴清味雅。
栽，三径花；看，一段瓜。